《题吴参议达观斋》
宋代·袁燮

朱公胸次清绝尘，吴公当日心相亲。
风流蕴藉接前辈，寥寥斯世能几人。
达观名斋深有意，欲把前修相警厉。
只今吴公德弥劭，始信磨砻成伟器。
古人心广体亦胖，纷纷世俗争豪端。
已私未克欲求道，窥见一二皆童观。
达人大观观底事，天地为物原不贰。
痒疴疾痛皆吾身，彼我胡为分贱贵。
达观主人心地明，分符赞幕无亏成。
每言此身非我有，年来直欲非死生。
白发红颜难老态，福禄方隆殊未艾。
愿君善保千金躯，归觐紫宸锵剑佩。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。